A Tanács határozata

(1996. november 11.)

a félvezető termékek topográfiája oltalmának a Man-szigetről származó személyekre való kiterjesztéséről

(96/644/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a félvezető termékek topográfiájának oltalmáról szóló, 1986. december 16-i 87/54/EGK tanácsi irányelvre [1] és különösen annak 3. cikke (7) bekezdésére,

tekintettel a Bizottság javaslatára,

mivel a félvezető termékek topográfiájának oltalma a Közösségben azon személyeket illeti meg, akik a 87/54/EGK irányelv 3. cikkének (1)–(5) bekezdése alapján oltalomra jogosultnak minősülnek;

mivel ez az oltalom tanácsi határozattal kiterjeszthető olyan személyekre, akiket az az említett rendelkezések alapján nem illet meg;

mivel ezen oltalom kiterjesztéséről lehetőleg az egész Közösségre nézve kell dönteni;

mivel a Közösség 1987. november 7-től ezen oltalmat kiterjesztette a Man-szigetről származó személyekre, mégpedig egymást követő, ideiglenes jellegű tanácsi határozatokkal, legutóbb a 94/828/EK határozattal [2];

mivel a fenti határozatot 1995. december 31-ig kellett alkalmazni;

mivel a Man-sziget a félvezető termékek topográfiájának oltalmáról megfelelő szabályozással [3] rendelkezik; mivel e szabályozás 1994. január 1-jén lépett hatályba; mivel e szabályozás a 87/54/EGK irányelvet hajtja végre, és biztosítja a Tanács e tárgyban hozott korábbi határozatainak érvényesülését; mivel a Man-sziget e szabályozás alkalmazását kiterjeszti a közösségi tagállamok állampolgáraira;

mivel a szellemi tulajdonjogok kereskedelmi vonatkozásairól szóló, 1994. április 15-én aláírt megállapodás a Kereskedelmi Világszervezet tagjai számára előírja, hogy a megállapodás rendelkezéseinek, valamint az integrált áramkörök szellemi tulajdonáról szóló – a megállapodás által hivatkozott – szerződés vonatkozó rendelkezéseinek megfelelően nyújtsanak oltalmat az integrált áramkörök topográfiái számára;

mivel e megállapodás a Kereskedelmi Világszervezetet létrehozó megállapodással együtt – amelynek mellékletét képezi – 1995. január 1-jén hatályba lépett;

mivel előre látható, hogy az Egyesült Királyság kormánya a Kereskedelmi Világszervezetet létrehozó megállapodást alkalmazni fogja a Man-szigetre, és a szellemi tulajdonjogok kereskedelmi vonatkozásairól szóló megállapodást a Man-sziget tekintetében alkalmazni fogják;

mivel a Man-szigeten változatlanul hatályban vannak a topográfiák oltalmát a Közösségből származó személyek számára biztosító rendelkezések;

mivel a 87/54/EGK irányelvben előírt oltalmat 1996. január 1-jétől kezdődő hatállyal továbbra is ki kell terjeszteni a Man-szigetre mindaddig, amíg a Kereskedelmi Világszervezetet létrehozó megállapodásnak a Man-szigetre történő kiterjesztését követően a Man-szigetet a szellemi tulajdonjogok kereskedelmi vonatkozásairól szóló megállapodás rendelkezései kötik,

ELFOGADTA EZT A HATÁROZATOT:

1. cikk

A tagállamok a 87/54/EGK irányelvben előírt oltalmat a következők szerint terjesztik ki:

a) azon természetes személyeket, akik a Man-sziget állampolgárai, vagy annak területén szokásos tartózkodási hellyel rendelkeznek, ugyanolyan elbánásban kell részesíteni, mint a tagállamok állampolgárait;

b) a Man-szigetről származó azon gazdasági társaságokat vagy más jogi személyeket, amelyek ott valóságos és működő ipari vagy kereskedelmi telephellyel rendelkeznek, olyan elbánásban kell részesíteni, mintha valamely tagállam területén rendelkeznének valóságos és működő ipari vagy kereskedelmi telephellyel.

2. cikk

Ezt a határozatot 1996. január 1-jétől kell alkalmazni.

A tagállamok a 87/54/EGK irányelv szerinti oltalmat az 1. cikkben említett személyekre mindaddig kiterjesztik, amíg a Kereskedelmi Világszervezetet létrehozó megállapodásnak a Man-szigetre való kiterjesztését követően a Man-szigetet a szellemi tulajdonjogok kereskedelmi vonatkozásairól szóló megállapodás rendelkezései kötik.

A 87/532/EGK, a 90/511/EGK, a 94/828/EK határozat vagy az e határozat alapján szerzett kizárólagos jogok a 87/54/EGK irányelvben meghatározott időtartamra továbbra is fennmaradnak.

3. cikk

Ennek a határozatnak a tagállamok a címzettjei.

Kelt Brüsszelben, 1996. november 11-én.

a Tanács részéről

az elnök

R. Quinn

[1] HL L 24., 1987.1.27., 36. o.

[2] A Tanács 1987. október 27-i 87/532/EGK határozata a félvezető termékek topográfiája oltalmának egyes országokból és területekről származó személyek tekintetében való kiterjesztéséről (HL L 313., 1987.11.4., 22. o.); a Tanács 1990. október 9-i 90/511/EGK határozata a félvezető termékek topográfiája oltalmának egyes országokból és területekről származó személyekre való kiterjesztéséről (HL L 285., 1990.10.17., 31. o.); a 93/520/EGK határozattal módosított (HL L 246., 1993.10.2., 31. o.), a félvezető termékek topográfiája oltalmának az Amerikai Egyesült Államokból és egyes területekről származó személyekre való kiterjesztéséről szóló, 1992. december 21-i 93/16/EGK tanácsi határozat (HL L 11., 1993.1.19, 20. o.); a Tanács 1994. december 19-i 94/828/EK határozata a félvezető termékek topográfiája oltalmának egyes területekről származó személyekre való kiterjesztéséről (HL L 351., 1994.12.31., 12. o.);

[3] A formatervezési minták (félvezetőtermék-topográfiák) jogáról szóló, 1993. december 14-i rendelet és a formatervezési minták (félvezetőtermék-topográfiák) jogáról szóló, 1994. január 18-i végrehajtási szabályok.

--------------------------------------------------